সৈয়দ ইরফানুল বারী

**সৈয়দ ইরফানুল বারী** একজন সাংবাদিক, রাজনীতিবিদ ও সাধক যিনি একজন লেখক, গবেষক, সম্পাদক এবং শিক্ষক হিসেবেও সমধিক পরিচিত। বাংলাদেশের অন্যতম প্রধান জননেতা মওলানা ভাসানীর ঘনিষ্ঠ সান্নিধ্যের জন্য তিনি বিখ্যাত। তিনি ১৯৭১ সালে বাংলাদেশ স্বাধীন হওয়ার পর সাপ্তাহিক হক কথা প্রতিষ্ঠিত হলে তিনি এর সম্পাদক হিসেবে দ্রুত পরিচিতি লাভ করেন। ভাসানীর জীবন, দর্শন এবং বাংলাদেশের রাজনৈতিক ইতিহাস নিয়ে তিনি অনেক বই লিখেছেন। তিনি ছিলেন একজন সৌম্য, শান্ত ও তেজস্বী মানুষ। মৃত্যু অবধি তিনি শ্রমজীবী মানুষের কল্যাণে নিজেকে নিয়োজিত রেখেছেন ও  সাম্রাজ্যবাদ-বিরোধী আন্দোলনে সক্রিয় থেকেছেন।

## জীবন ও কর্ম
১৯৪৫ সালের ১ মার্চ (১৬ রবিউল আওয়াল) কিশোরগঞ্জের সম্ভ্রান্ত এক ইন্দো-পার্শিয়ান পরিবারে জন্মগ্রহন করেন। তাঁর  পূর্বপূরুষ সিলেটের মুরারবন্দ দরগায় সমাহিত বিশিষ্ট বুজুর্গ সৈয়দ নাসিরুদ্দিন সিপাহসালার ছিলেন হযরত শাহ জালাল (রা) ভাগ্নে এবং সিলেট বিজয়ের অন্যতাম কান্ডারী। ইয়েমেনী এই পরিবার আবার বৈবাহিক সুত্রে প্রতি প্রজন্মে সম্পর্কিত ছিলেন মসনদে আলা ঈসা খান পরিবারের সাথে সম্পর্কিত। ঈসা খানের বংশ লতিকা আবার মূলত পাঠান ও রাজপূত। উনার নানা কিশোরগঞ্জের বিখ্যাত শোলাকিয়া (ওরফে শোয়া লাখিয়া) ঈদ গা মাঠের পত্তন করেন। ময়দানের জন্যে নিজের জমিও ওয়াকফ করেন এবং আমৃত্যু ঈদের জামাতে ইমামতি করতেন। **সৈয়দ ইরফানুল বারীর** আপন মামার নামানেই কিশোরগঞ্জের বিখ্যাত শহিদী মসজিদ। তিনি তমালতলা সরকারি প্রাথমিক বিদ্যালয়ে প্রাথমিক পড়াশোনা শুরু করেন এবং ১৯৫৬ সালে ৬ষ্ঠ শ্রেণিতে আজিমউদ্দিন উচ্চ বিদ্যালয়ে ভর্তি হয়ে ১৯৬১ সালে চার বিষয়ে লেটার সহ প্রথম বিভাগে ম্যাট্রিকুলেশন, গুরুদয়াল কলেজ থেকে ১৯৬৩ সালে ইন্টারমিডিয়েট, ১৯৬৫ সালে ডিগ্রি এবং ১৯৬৭ সালে সাইকোলজিতে ঢাকা বিশ্ববিদ্যালয় থেকে মাস্টার্স ডিগ্রি অর্জন করেন। মেট্রিক ও ইন্টার পরীক্ষায় পাকিস্তান শিক্ষা বোর্ডে সম্মিলিত মেধা তালিকায় স্থান লাভ করেছিলেন এবং ভার্সিটিতেও ফার্স্ট ক্লাস ফার্স্ট হয়েছিলেন। আরবী, ফারসী, উর্দূ ও ইংরেজী ভাষায় পারদর্শী ও তুলনামূলক ধর্মতত্ত্ব, ইসলামী ধর্মতত্ত্ব ও সুফি দর্শনে মৌলিক জ্ঞানের কারণে একাডেমিক মহলেও তাঁর খ্যাতি ছিল বিস্তৃত। বিশ্ব দর্শন কংগ্রেসেও সভাপতিত্ব করেছেন

১৯৬৫ সালে দৈনিক পয়গাম পত্রিকার সহ-সম্পাদক হিসেবে তাঁর কর্মজীবনের শুরু। ১৯৬৭ তে তিনি এ পত্রিকার সহকারি সম্পাদক পদে উন্নীত হন। সাংবাদিকতার সুবাদেই মজলুম জননেতা নেতা মওলানা আবদুল হামিদ খান ভাসানীর সাথে তাঁর পরিচয় এবং ১৯৬৯ এর মাঝামাঝিতে তার প্রাইভেট সেক্রেটারী দায়িত্ব গ্রহন এবং ১৯৭২ থেকে মওলানার প্রতিষ্ঠিত সাপ্তাহিক 'হক-কথা' পত্রিকার সম্পাদক হিসেবে দায়িত্ব পালন করেন। পত্রিকাটি ২৫ ফেব্রুয়ারি ১৯৭২ সালে মওলানা আব্দুল হামিদ খান ভাসানীর উদ্যোগে প্রথম প্রকাশিত হয় এবং তা সরকার বিরোধী সাহসী সমালোচনার কারণে দ্রুত জনপ্রিয়তা লাভ করতে সক্ষম হয়। নির্ভিকতা ও সাংবাদিকতার কারণে ৭৪-এর দায়িত্ব পালন করতে গিয়ে তিনি জেল-জুলুমের শিকার হন যা নিয়ে নিউইয়র্ক টাইমস রিপোর্টও হয়েছিলো। সাংগঠনিক ও প্রাতিষ্ঠানিক, ক্ষেত্রে তিনি বহুবিধ দায়িত্বের সাথে জড়িত। এসব দায়িত্বের মধ্যে রয়েছে- মুক্তিযুদ্ধে রৌমারির রণাঙ্গনে কলমসৈনিক (১৯৭১), সাপ্তাহিক 'হক-কথা' সম্পাদক (১৯৭২-১৯৮১), মওলানা আবদুল হামিদ খান ভাসানী প্রতিষ্ঠিত ইসলামী বিশ্ববিদ্যালয়ের রেজিস্ট্রার (১৯৭৪-১৯৭৬), ইসলামী বিশ্ববিদ্যালয় টেকনিক্যাল কলেজের অধ্যক্ষ (১৯৭৫-১৯৭৬), মওলানা ভাসানী প্রতিষ্ঠিত হুকুমতে রব্বানিয়া আন্দোলনের সাধারণ সম্পাদক (১৯৭৪ থেকে), মওলানা ভাসানী প্রতিষ্ঠিত সমবায় আন্দোলনের প্রতিষ্ঠাতা সভাপতি/সম্পাদক (১৯৭৪ থেকে), মওলানা ভাসানী প্রতিষ্ঠিত খোদায়ী খিদমতগার আন্দোলনের কেন্দ্রীয় সাংগঠনিক সম্পাদক (১৯৭৬), সরকার কর্তৃক গঠিত সন্তোষ ইসলামী বিশ্ববিদ্যালয় ট্রাস্টি বোর্ডের সেক্রেটারি ও সদস্য (১৯৮৪-২০০৫), আন্তর্জাতিক ফারাকা কমিটি বাংলাদেশ এর সাধারণ সম্পাদক (২০০৩ থেকে), কাগমারী সম্মেলন ৫০ বর্ষপূর্তি পালন জাতীয় কমিটির সাধারণ সম্পাদক (২০০৬ থেকে), সন্তোষ ইসলামী বিশ্ববিদ্যালয় ট্রাস্টি বোর্ড কর্তৃক স্থাপিত 'মওলানা ভাসানী রিসার্চ সেন্টার' এর রিসার্চ কো-অর্ডিনেটর (২০০৬ থেকে), পীর শাহজামান-মওলানা ভাসানী মিশন-এর সভাপতি (২০০৬ থেকে), মওলানা ভাসানী মুসাফিরখানার সভাপতি (২০১২ থেকে)। টাঙ্গাইলের সন্তোষে মাওলানা ভাসানী বিজ্ঞান ও প্রযুক্তি বিশ্ববিদ্যালয় প্রতিষ্ঠায় সৈয়দ ইরফানুল বারীর ভূমিকা ও অবদান অনন্য। ২০১৩ সাল থেকে তিনি মাওলানা ভাসানী স্টাডিজ কোর্সের কোর্স টিচার হিসেবে বিশ্ববিদ্যালয়ে দায়িত্ব পালন করেছেন। মওলানা ভাসানীর জীবদ্দশায় তাঁর সাথে ছিলেন এবং  মুর্শিদের ওসিয়ত মোতাবেক তিনি টাঙ্গাইলের সন্তোষে আমৃত্যু  বসবাস করেন।

আল্লামা আজাদ সুবহানী, আল্লামা মাশরেকী, মাওলানা আবুল কালাম আজাদ ও দেওবন্দ দারুল উলুমের প্রতিষ্ঠাতা প্রাণপুরুষ হুসেইন আহমাদ মাদানী, রশিদ আহমাদ গাঙ্গুহী প্রমুখের গুণগ্রাহী **সৈয়দ ইরফানুল বারী** মৌলানা ভাসাণীর মাঝে খুঁজে পেয়েছিলেন বিপ্লবী সুফি সিলসিলার ধারাবাহিকতা। মৌলানা ভাসানীর হাতেই তাঁর রবুবিয়াত দর্শনে বায়াত, তাসাউফ চর্চা এবং আজীবন তাঁর সান্নিধ্যে বসবাস।

## কারাগার জীবন

## মাওলানা ভাসানী বিজ্ঞান ও প্রযুক্তি বিশ্ববিদ্যালযয়ে
টাঙ্গাইলের সন্তোষে স্থাপিত ইসলামী বিশ্ববিদ্যালয়ের প্রতিষ্ঠায় সৈয়দ ইরফানুল বারীর অবদান অগ্রগণ্য। তিনি আমৃত্যু  ইসলামী বিশ্ববিদ্যালয়ের ট্রাস্টি বোর্ডের সদস্য সচিব ছিলেন। এছাড়া তিনি মৃত্যু অবধি *মাওলানা ভাসানী স্টাডিজ* কোর্সের শিক্ষক হিসেবে দায়িত্ব পালন করে গেছেন। ছাত্রদের কাছে তিনি ছিলেন একজন আদর্শ শিক্ষক। মওলানা ভাসানীর আদর্শকে তিনি শিক্ষার্থীদের মধ্যে ছড়িয়ে দিতেন।

## প্রকাশনা
ব্যক্তিগত জীবনে রবুবিয়াত দর্শনে বিশ্বাসী সৈয়দ ইরফানুল বারীর বহু লেখা বিভিন্ন পত্র-পত্রিকা ও সাময়িকপত্রে প্রকাশিত হয়েছে। জননেতা মওলানা ভাসানীকে নিয়ে তিনি অনেক লিখেছেন। তার লেখার ও গবেষণার অন্যান্য বিষয়গুলি হলো নৈতিকতা ও মনোবিজ্ঞান, রাজনৈতিক ও সামাজিক আন্দোলন, পানি ও পরিবেশ আন্দোলন, ঐশী জীবন ইত্যাদি। প্রকাশিত গ্রন্থাবলীর মধ্যে রয়েছে: 
* মওলানা ভাসানীর ভূমিকা (১৯৭৪)
* পশ্চিম পাকিস্তানে মওলানা ভাসানীর শেষ সফর (১৯৭৪)
* ভাসানীর অনশন (১৯৭৪)
* হুকুমতে রব্বানিয়া: পূর্বশর্ত (১৯৭৪)
* ত্রিরাত্রির বিতর্ক (১৯৭৫)
* মওলানা ভাসানীর ইসলামী বিশ্ববিদ্যালয় (১৯৭৬)
* মওলানা ভাসানী হুজুরের সর্বশেষ ভাষণ (১৯৭৮)
* ইসলামী বিশ্ববিদ্যালয়: কেন এই ধূম্রজাল (১৯৮০)
* মওলানা মহান (১৯৮৪)
* রুবাব (কাব্য - ১৯৮৮)
* ধ্রুবতারা (কাব্যনাট্য) (১৯৮৮)
* সূফীর জীবন (১৯৯২)
* আমার ভালোবাসা মওলানা ভাসানী (১৯৯২)
* মজলুম (১৯৯৫)
* মওলানা ভাসানীর সাক্ষাৎকার (২০০৩)
* মওলানা ভাসানী বলেছেন (২০০৩)
* নানান মাত্রায় মওলানা ভাসানী (২০১৪)
* কানপচা কুকুর (কাব্য-২০১৪)। 

## মৃত্যু
সৈয়দ ইরফানুল বারী ২০২৬ সালের ৯ই জানুয়ারি শুক্রবার দুপুর ১২:২০ মিনিটে সন্তোষের নিজ বাসভবনে ইন্তেকাল করেন।  মৃত্যুকালে বয়স হয়েছিল ৮১ বছর। তিনি স্ত্রী, তিন কন্যাসহ দেশব্যাপী অসংখ্য গুণগ্রাহী রেখে গেছেন। মৃত্যুর আগে কয়েকদিন েএক নাগাড়ে তিনি শারীরিকভাবে অসুস্থ ছিলেন। শুক্রবার হঠাৎ অবস্থার অবনতি হলে নিজ বাসভবনেই তার মৃত্যু হয়।এ সময় তিনি ছিলেন মওলানা ভাসানী বিজ্ঞান ও প্রযুক্তি বিশ্ববিদ্যালয়ের *মাওলানা ভাসানী স্টাডিজ* কোর্সের শিক্ষক। জীবনের শেষ দিন পর্যন্ত তিনি মওলানা ভাসানীর অনুসৃত রাজনৈতিক দর্শনে আস্থাবান ছিলেন। সৈয়দ ইরফানুল বারীর মৃত্যুতে মাওলানা ভাসানী বিজ্ঞান ও প্রযুক্তি বিশ্ববিদ্যালয়ের উপাচার্য অধ্যাপক ড. মো. আনোয়ারুল আজীম আখন্দ, বিশ্ববিদ্যালয় পরিবার এবংজাতীয় মুক্তি কাউন্সিল গভীর শোক প্রকাশ করে। একই দিন রাতে জানাযার পর তাকে মওলানা ভাসানীর কবরের পাশে সমাহিত করা হয়।

## তথ্যসূত্র